Τορπέντο Μόσχας

Ιστορικά στοιχεία

Η Τορπέντο ιδρύθηκε το 1924. Αρχικά είχε διάφορα ονόματα ανάλογα με τον όμιλο υποστηρικτών της. Ήταν γνωστή κυρίως ως «ΑΜΟ» (Автомобильного московского общества, АМО) πριν μετονομάστεί σε «Τορπέντο» το 1936. Το 1957 η Τορπέντο Μόσχας, καθώς και άλλα σοβιετικά αθλητικά σωματεία που ονομάζονταν «Τορπέντο», έγινε μέρος της εθελοντικής αθλητικής κοινωνίας Τρουντ.
Μέχρι τη δεκαετία του ’50, η Τορπέντο δεν είχε καταφέρει σπουδαίες επιτυχίες. Την εποχή εκείνη ανέδειξε έναν σπουδαίο επιθετικό, τον Έντουαρντ Στρελτσόφ, τον αποκαλούμενο «Ρώσο Πελέ». Με τη βοήθεια του κατέκτησε δυο πρωταθλήματα και τέσσερα Κύπελλα ΕΣΣΔ. Τη σοβιετική εποχή αρκετές φορές αγωνίστηκε στο Κύπελλο ΟΥΕΦΑ φτάνοντας τρεις φορές ως τα προημιτελικά. Κατά τη ρωσική περίοδο (μετά το 1992) η μόνη επιτυχία είναι η κατάκτηση του Κυπέλλου Ρωσίας το 1993.
Ως το 1992 που κατέρρευσε το σοβιετικό καθεστώς, ο σύλλογος ανήκε στην αυτοκινητοβιομηχανία «ЗИС». Στη συνέχεια η ЗИС μεταβίβασε την ομάδα στην εταιρεία ОАО «Олимпийский Комплекс Лужники», που κατέχει το ομώνυμο στάδιο. Η Τορπέντο αναγκάστηκε να εγκαταλείψει το παλιό της γήπεδο και να μετακινηθεί στη συνοικία Λουζνικί. Μάλιστα, για δύο χρόνια έφερε την ονομασία «Τορπέντο-Λουζνικί» αλλά το 1998 ανέκτησε το αρχικό όνομα. Το 1997 η ЗИС αποφάσισε να δημιουργήσει μια νέα ομάδα, την οποία αρχικά ονόμασε «Τορπέντο-ΖΙΛ». Έτσι, για το διάστημα 1997 έως 2002, υπήρχαν δύο Τορπέντο στη Μόσχα. Τελικά, η νέα ομάδα μετονομάστηκε σε ΦΚ Μόσχας. Το 2007 η Τορπέντο υποβιβάστηκε από την ανώτερη στην Α΄ Κατηγορία (δηλαδή τη δεύτερη) για πρώτη φορά στην ιστορία της.
Υπό την ιδιοκτησία της Лужники (1996–2009) η ομάδα υποβιβάστηκε στη Β΄ Κατηγορία το 2006. Στις αρχές του 2009, η Лужники πούλησε την ομάδα στη ЗИС. Υπήρχε η σκέψη ότι η ЗИС θα συγχωνεύσει την Τορπέντο Μόσχας με την Τορπέντο-ΖΙΛ. Ωστόσο, αυτό δεν συνέβη και η Τορπέντο Μόσχας το 2009 δεν πήρε αδειοδότηση για να συμμετέχει στο Πρωτάθλημα Ρωσίας, οπότε αγωνίστηκε στην ερασιτεχνική κατηγορία και έπειτα από δύο χρόνια ανήλθε στην Α΄ Κατηγορία το 2011. Στην πρώτη περίοδο στην πρώτη κατηγορία, η Τορπέντο Μόσχας τερμάτισε στην 8η θέση το πρώτο εξάμηνο του πρωταθλήματος στο τέλος του 2011, κερδίζοντας μία θέση στα πλέι-οφ κατά τη διάρκεια του δεύτερου εξαμήνου.
Την περίοδο 2012/13, η Τορπέντο μόλις που απέφυγε τον υποβιβασμό στη δεύτερη κατηγορία. Στο τέλος του πρωταθλήματος αντικαταστάθηκε ο προπονητής Ιγκνάτιεφ από τον Καζάκοφ. Απέκτησε επίσης αρκετούς παίκτες με εμπειρία στο υψηλότερο επίπεδο. Ωστόσο, κατά τους πρώτους 6 αγώνες, οι ασπρόμαυροι κατάφεραν να συλλέξουν μόνο 2 βαθμούς γνωρίζοντας τον υποβιβασμό, ενώ ο Καζάκοφ ανέλαβε την ευθύνη και παραιτήθηκε. Στις 5 Σεπτεμβρίου του 2013, την τεχνική ηγεσία ανέλαβε ο Μπορόντιουκ. Υπό την ηγεσία του, η Τορπέντο πήρε την τρίτη θέση στην Α΄ Κατηγορία της περιόδου 2013/14, κερδίζοντας μία θέση στα πλέι-οφ ανόδου στο Πρωτάθλημα Ρωσίας. Ο πρώτος αγώνας των πλέι-οφ πραγματοποιήθηκε στις 10 Μαΐου του 2014 στο προάστιο Ράμενσκογιε εναντίον της Κρίλια Σοβέτοφ Σαμάρα, στον οποίο επικράτησε η Τορπέντο με 2–0. Στις 22 Μαΐου του 2014, η ομάδα επέστρεψε στην ανώτατη κατηγορία, στο Πρωτάθλημα Ρωσίας, έπειτα από 8 χρόνια.
Η περίοδος 2014/15 έχει ξεκινήσει άσχημα για την Τορπέντο Μόσχας. Στους αγώνες του πρώτου γύρου, ηττήθηκε με 4–1 από την ΤΣΣΚΑ Μόσχας και έπειτα υπέστη μία τρομερή ήττα από τη Ζενίτ με 8–1. Από τη μία πλευρά δικαιολογούνται οι αποτυχίες αυτές λόγο του βεβαρημένου προγράμματος, καθώς αγωνίστηκε για δύο συνεχόμενους αγώνες με τις κορυφαίες ομάδες του πρωταθλήματος, ενώ από την άλλη, ήταν φανερό το χαμηλό επίπεδο των παικτών και του προπονητή, ο οποίος δεν είχε καμία εμπειρία με ομάδες του Πρωταθλήματος Ρωσίας.